- Hindi News
- National
- विधायक बोले निजी बाड़े न तोड़े, आयुक्त ने कहा बाड़ों की अनुमति नहीं दी, तोड़ेंगे
विधायक बोले- निजी बाड़े न तोड़े, आयुक्त ने कहा- बाड़ों की अनुमति नहीं दी, तोड़ेंगे
शहर में पशुओं के अवैध बाड़े तोड़ने को लेकर उज्जैन दक्षिण के विधायक डॉ. मोहन यादव 200 पशु पालकों के साथ शनिवार सुबह निगम कमिश्नर आशीष सिंह से मिलने जा पहुंचे। पढ़िए, विधायक-आयुक्त के बीच हुई चर्चा के अंश...
विधायक - मैं कार्रवाई का विरोध करनेे नहीं आया। यह कहने आया हूं कि पशु पालना अपराध नहीं है। जिन्होंने निजी व व्यवासायिक तौर पर बाड़े बना रखे हैं और मवेशी बाहर नहीं छोड़ते हैं, कम से कम उनके बाड़े तो नहीं तोड़े जाएं, क्योंकि इनमें कुछ किसान हैं तो कुछ व्यापारी। यदि सरकारी जमीन पर अवैध बाड़ा बनाया हो निगम उस पर कार्रवाई करें, किसी को कोई एतराज नहीं होगा।
आयुक्त- हम भी अवैध बाड़े ही तोड़ रहे हैं। निगम की उपविधि के अनुसार हम भवन निर्माण की परमिशन देते हैं, पशुओं को रखने की नहीं। इसलिए जो बगैर परमिशन के ऐसा कर रहा है उनके बाड़े तोड़ रहे हैं। आज भी और आगे भी यह कार्रवाई करेंगे।
विधायक- आज कहां जाओगे।
आयुक्त- जिन्हें नोटिस दिए हैं वहां जाएंगे।
विधायक- यानी मैं यहीं बैठा रहूं।
कमिश्नर- मत बैठों, मैं 10 मिनिट में आपको बताता हूं।
(इस वार्तालाप के 5 मिनिट बाद ही टीम कार्रवाई के लिए रवाना हो चुकी थी। विधायक निगम गेट से बाहर निकल रहे थे और सामने आगर रोड से टीम गुजर रही थी।)
समय:11.35 बजे
टीम बीमा अस्पताल-उद्योगपुरी मार्ग पहुंची। यहां लोहे का 1 ड्रम, 4 थैला भूसा,1 बाल्टी व 2 कैन के अलावा सिंहस्थ लिखी प्लास्टिक की एक पानी की टंकी भी जब्त की। अपर आयुक्त चौहान बोले प्रकरण दर्ज करवाएंगे।
समय: 12.05 बजे
टीम सांदीपनी नगर में श्रीकृष्ण गोशाला पहुंची। 30 बाॅय 50 में पक्की बनी यह गोशाला कैलाश शर्मा की थी। वे और पूर्व विधायक राजेंद्र भारती यहां पहले से ही मौजूद थे। गोशाला से पशु आहार व आलू की थैलियां बाहर कर इसे तोड़ दिया।
समय:12.50 बजे
टीम चिमनगंज की फल मंडी में बने मवेशियों के अवैध टीन-शेड के बाड़े को तोड़ने पहुंची। करीब 70 बाय 100 के इस बाड़े को दो जेसीबी ने मिलकर तोड़ा। फल व्यापारियों का कहना था अच्छा किया, हम परेशान हो गए थे मवेशियों से।
समय:1.14 बजे
तोपखाना में रेतीवाले बाबा लोहे का पुल क्षेत्र में टीम पहुंची तो यहां भीड़ जुट गई। टीम ने खुले मैदान में टीन-शेड के बाड़े से 8 पाड़े जब्त किए। बाद में इन्हें चालान काटकर छोड़ दिया। टीम ने यहां से 8 गुमटियों को जेसीबी से नष्ट किया।
समय: 2.21 बजे
टीम नजर अली मिल कंपाउंड में बने बाडे को तोड़ने पहुंची। यहां से 14 गाय भी पकड़ी। कुछ लोगों ने विरोध करना चाहा लेकिन पुलिस बल को देखकर पीछे हट गए। टीम ने बाड़े को तोड़ दिया। इसके बाद कार्रवाई समाप्त कर दी।
निगम की टीम ने पुलिस दल के साथ मिलकर लगातार दूसरे दिन शनिवार को भी आवारा मवेशियों के ठिकानों पर कार्रवाई की। 5 घंटे में दल ने मवेशियों के एक पक्के सहित 5 अवैध बाड़े तोड़े और 22 मवेशी व अन्य सामान भी जब्त किया। इसके अलावा 8 गुमटियां नष्ट की और चार के शेड़ तोड़े।
tgl_Latn sot_Latn hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva bho_Deva hin_Deva bho_Deva hin_Deva bho_Deva hin_Deva hin_Deva